Από Μανώλη Παπαμιχαήλ (μέλος του συντονιστικού της Ν.Ε. Ιωαννίνων ΣΥΡΙΖΑ-Π.Σ.).

Προτείνω να γίνουν αποδεκτές οι παρακάτω τροποποιήσεις στο Καταστατικό μας

Προοίμιο / Εδάφιο 8 / Προτεινόμενη τροποποίηση:

Ο ΣΥΡΙΖΑ-ΠΣ είναι κόμμα ανοιχτό σε όλες και όλους τους προοδευτικούς πολίτες της χώρας ανεξαρτήτως φύλου, ηλικίας, κοινωνικής προέλευσης ή πολιτικής διαδρομής εφόσον αποδέχονται το Καταστατικό, τις αριστερές αρχές του κόμματος και το πολιτικό πρόγραμμα του.

Προοίμιο / Εδάφιο 9, παράγραφος (α) / Προτεινόμενη τροποποίηση:

Να διαγραφεί η πρόταση «… ανεξάρτητα από διαφορετικές ιδεολογικές αφετηρίες ή πολιτικές διαδρομές, επιδιώκοντας την ενεργό συμμετοχή όλων στις γραμμές του.»

Προοίμιο / Εδάφιο 9, παράγραφος (β) / Προτεινόμενη τροποποίηση:

Να αντικατασταθεί με τις λέξεις «… σύμφωνα με το εδάφιο 8.»

Άρθρο 3, παράγραφος 1 / Προτεινόμενη τροποποίηση:

Να τροποποιηθεί ως εξής: «1. Μέλος μπορεί να είναι οποιοδήποτε πρόσωπο έχει συμπληρώσει το 16o έτος, διαμένει στην Ελλάδα, αποδέχεται το καταστατικό, την ιδρυτική διακήρυξη, τις γενικές πολιτικές αρχές του ΣΥΡΙΖΑ-ΠΣ. και το πρόγραμμα του.»

Άρθρο 4 παράγραφος 2 / Προτεινόμενη τροποποίηση:

Να τροποποιηθεί κατάλληλα έτσι ώστε:

(1) Το συντονιστικό της οικείας Ο.Μ. να έχει την δυνατότητα αιτιολογημένης πρότασης (προς την Γ.Σ. της Ο.Μ.) αποδοχής ή απόρριψης της αίτησης εγγραφής του νέου μέλους.

(2) Η Γ.Σ. της Ο.Μ. να αποφασίζει οριστικά για την αποδοχής ή απόρριψης της αίτησης εγγραφής του νέου μέλους, με βάση την εισήγηση του συντονιστικού και με την παρουσία του υποψήφιου μέλους.

(3) Για τις παραπάνω ενέργειες να προβλέπονται εύλογα χρονικά διαστήματα.

Άρθρο 4 παράγραφος 2 / Προτεινόμενη τροποποίηση:

Να τροποποιηθεί ως εξής:: «Κάθε νέο μέλος, παραμένει ως δόκιμο, για 6 μήνες και γίνεται τακτικό μετά από σχετική απόφαση της Γ.Σ. της Ο.Μ. Τα δόκιμα μέλη έχουν το δικαίωμα του εκλέγειν, αλλά όχι του εκλέγεσθαι και για όσο διάστημα προβλέπεται για κάθε όργανο του κόμματος.».

Άρθρο 5 παράγραφοι 1β, 1δ, 1στ, 1ζ και 2δ / Προτεινόμενες τροποποιήσεις:

(παρ. 1β): Να μετέχει σε μια Ο.Μ. και να παίρνει μέρος στις δραστηριότητές της. Να μπορεί να παρακολουθεί με δικαίωμα λόγου τις συνεδριάσεις άλλων Ο.Μ, να έχει όμως δικαίωμα εκλέγειν, εκλέγεσθαι και ψήφου μόνο στην Ο.Μ. στην οποία ανήκει, σύμφωνα με τα προβλεπόμενα στην παράγραφο 2 του άρθρου 4.

(παρ. 1δ): Να εκλέγει και να εκλέγεται σε όλα τα όργανα και τα αντιπροσωπευτικά σώματα σε όλα τα επίπεδα του κόμματος, μέσω της Ο.Μ. στην οποία ανήκει σύμφωνα με τα προβλεπόμενα στις παραγράφους 2 και 4, του άρθρου 4.

(παρ. 1στ): Η τελευταία πρόταση της παραγράφου να αλλάξει ως εξής «Να εκφράζει ελεύθερα εντός του κόμματος και δημόσια την προσωπική του άποψη, αναφέροντας και τη συλλογική απόφαση σε περιπτώσεις που διαφωνεί με αυτή»

(παρ. 1ζ): Να διαγραφεί αυτή η παράγραφος

(παρ. 2δ): Αξιοποιούνται οι ψηφιακές και γενικά οι κάθε είδους τεχνολογίες, όπου απαιτείται, για τη διευκόλυνση της συμμετοχής όσων μελών εμποδίζονται.

Άρθρο 6 παράγραφος α / Προτεινόμενη τροποποίηση:

Να τηρεί το παρόν καταστατικό, το πρόγραμμα, τις ιδεολογικές και οργανωτικές αρχές, τους κανονισμούς δεοντολογίας και εσωτερικής λειτουργίας που εκδίδονται βάσει αυτού.

Άρθρο 8 παράγραφος 1δ / Προτεινόμενη τροποποίηση:

Προτείνεται η κατάργηση της παραγράφου 1δ.

Άρθρο 11 / Προτεινόμενη τροποποίηση:

Προτείνεται η προσθήκη μιας ακόμη παραγράφου (παράγραφος 10) ως εξής «Σε περίπτωση μη επίτευξης απαρτίας 50%+1 των ταμειακώς εντάξει μελών της Ο.Μ., μπορεί να διεξαχθεί συζήτηση των θεμάτων της Η.Δ. και να ορισθεί νέα συνέλευση, με τα ίδια θέματα, μετά από τουλάχιστον τρεις (3) ημέρες. Η δεύτερη αυτή συνέλευση μπορεί να αποφασίσει για όλα τα θέματα που συζητήθηκαν στην προηγούμενη, χωρίς επίτευξη απαρτίας, ανεξάρτητα από των αριθμό των παρόντων μελών.»

Άρθρο 13 παράγραφος 1 / Προτεινόμενη τροποποίηση: [ανάλογα με την απόφαση που θα πλειοψηφήσει στο Συνέδριο, για νομαρχιακές (Ν.Ε) ή περιφερειακές επιτροπές (Π.Ε.)].

**Η ΑΝΑΓΚΑΙΟΤΗΤΑ της προτεινόμενης τροποποίησης της παραγράφου 1, του άρθρου 13 στηρίζεται στην εντελώς αρνητική εμπειρία πολλών μελών μας, μετά από την συμμετοχή μας σε τόσες πολλές εκλογικές διαδικασίες. Με την ισχύουσα διαδικασία παραβιάζονται (α) σαφώς η ισότητα της ψήφου των μελών των Ο.Μ. με σχετικά μικρό αριθμό μελών αφού οι υποψήφιοί τους θα έχουν μειωμένη δυνατότητα να ψηφιστούν από μέλη άλλων Ο.Μ. και (β) τα βασικά άρθρα του Καταστατικού για την ισότιμη συμμετοχή των μελών στις εκλογικές διαδικασίες. Επίσης, ΠΡΟΤΕΙΝΕΤΑΙ να ακολουθείται η ίδια λογική στις διαδικασίες για την εκλογή των μελών κάθε άλλου οργάνου, εκτός των Ο.Μ. (π.χ. Κεντρικής Επιτροπής).**

Αντικατάσταση όλης της παραγράφου 1 έτσι ώστε:

(1) Να ισχύσει πάλι η εκλογή μελών για Νομαρχιακή ή Περιφερειακή συνδιάσκεψη, από κάθε Ο.Μ. ανάλογα με τον αριθμό των ταμειακώς εντάξει μελών της. Να προβλέπεται ειδική μέριμνα ώστε οι υποψήφιοι/υποψήφιες να μπορούν να επικοινωνήσουν τα βιογραφικά τους στοιχεία στα μέλη των Ο.Μ., από όπου δυνητικά θα εκλεγούν.

(2) Σε περίπτωση που δεν θα γίνει δεκτή η προηγούμενη πρόταση, να προβλέπεται ρητά ειδική μέριμνα ώστε οι υποψήφιοι/υποψήφιες να μπορούν να επικοινωνήσουν τα βιογραφικά τους στοιχεία στα μέλη του κόμματος, της περιοχής τους (Νομός ή Περιφέρεια), που έχουν δικαίωμα ψήφου, χωρίς καμία διάκριση.

(3) Ο αριθμός των μελών της νέας Νομαρχιακής ή Περιφερειακής συνδιάσκεψης, αποφασίζεται στην τελευταία συνεδρίαση της απερχόμενης Ν.Ε. ή Π.Ε.

(4) Τα μέλη της Νομαρχιακής ή Περιφερειακής συνδιάσκεψης συνεδριάζουν σε απαρτία των 50% +1 και εκλέγουν τα μέλη της Ν.Ε. ή Π.Ε. με μυστική ψηφοφορία. Η Ν.Ε. ή Π.Ε. εκλέγει συντονιστικό Όργανο, Συντονιστή/τρια και Αναπληρωτή Συντονιστή/στρια. Ταυτόχρονα διατηρείται η Νομαρχιακή ή Περιφερειακή συνδιάσκεψη, η οποία μπορεί να συγκαλείται με τη συμμετοχή όλων των μελών των Ο.Μ. του αντίστοιχου Νομού ή Περιφέρειας.

Άρθρο 20 παράγραφοι 2, 3 και 4 / Προτεινόμενες τροποποιήσεις:

(παρ. 2): «Το τακτικό συνέδριο εγκρίνει τον αριθμό των μελών της νέας Κ.Ε., τις υποψηφιότητες για τη νέα Κεντρική Επιτροπή και τις υποψηφιότητες για την προεδρία του κόμματος, εγκρίνει τον απολογισμό της απερχόμενης κεντρικής επιτροπής και της απερχόμενης Επιτροπής Οικονομικού Ελέγχου και τη νέα Επιτροπή Οικονομικού Ελέγχου και την Επιτροπή Δεοντολογίας.»

(παρ. 3): «Η εκλογή των μελών της Κεντρικής Επιτροπής γίνεται σε πανελλαδικό επίπεδο, με καθολική ψηφοφορία όλων των μελών του κόμματος, με ενιαία λίστα ανά Περιφέρεια. Από κάθε Περιφερειακή Οργάνωση εκλέγονται, από τον κατάλογο των υποψηφίων που έχουν εγκριθεί σύμφωνα με την προηγούμενη παράγραφο 2 αυτού του άρθρου, αριθμός μελών ανάλογα με τα εγγεγραμμένα μέλη των Ο.Μ. κάθε Περιφερειακής οργάνωσης. Λαμβάνεται σοβαρή μέριμνα ώστε όλοι οι υποψήφιοι/υποψήφιες να μπορούν να επικοινωνήσουν τα βιογραφικά τους στοιχεία στα μέλη του κόμματος που έχουν δικαίωμα ψήφου, εξίσου και χωρίς καμία διάκριση.».

(παρ. 4) [**Είναι απόλυτα αναγκαία μια σαφής διατύπωση/τροποποίηση της τελευταίας πρότασης**]. Να τροποποιηθεί η τελευταία πρόταση της παραγράφου αυτής ως εξής: «Σε περίπτωση άρσης της εμπιστοσύνης της Κεντρικής Επιτροπής από το 50% +1 των μελών της προς τον πρόεδρο συγκαλείται έκτακτο συνέδριο ειδικού τύπου, σύμφωνα με τις προβλέψεις της παραγράφου 5, του παρόντος άρθρου 20 και ως εκ τούτου, αυτό το έκτακτο συνέδριο είναι διαφορετικό από το Έκτακτο συνέδριο της παραγράφου 1, του άρθρου 21».

Άρθρο 28 παράγραφος 1 / Προτεινόμενη τροποποίηση:

Να καταργηθεί η παράγραφος 1 του άρθρου αυτού, σε συμφωνία με την τροποποίηση που έχω προτείνει για την παράγραφο 1 του άρθρου 13.

Άρθρο 29 / Προτεινόμενη τροποποίηση:

Να καταργηθεί ολόκληρο το άρθρο 29.

Άρθρο 30 παράγραφος 1 / Προτεινόμενη τροποποίηση [**πρόταση μιας γενικής αρχής για την ισάριθμη αντιπροσώπευση των φύλων χωρίς να παραβιάζονται οι αρχές της πλειοψηφίας και της ισότιμης ψήφου των μελών του Κόμματος**]:

Προτείνεται η τροποποίηση της παραγράφου 1 του άρθρου 30 έτσι ώστε να μην παραβιάζονται οι αρχές της πλειοψηφίας και της ισότιμης ψήφου των μελών του Κόμματος, ως εξής:

(1) Ίσος αριθμός μελών ανδρών και γυναικών στα ψηφοδέλτια, για κάθε εκλογή εκπροσώπων, εσωκομματικής ή εξωκομματικής εκλογικής διαδικασίας.

(2) Ανάδειξη των εκλεγέντων ανδρών και γυναικών, με βάση την γενική τους κατάταξη σε σταυρούς προτίμησης, αδιακρίτως φύλου.

(3) Για την εκλογή των μελών, των συντονιστικών των κομματικών οργάνων, Ο.Μ., Ν.Ε. ή Π.Ε., να ισχύει η ίδια διαδικασία. Ειδικότερα, προτείνεται η διατήρηση της ποσόστωσης φύλου (50% - 50%) για την εκλογή συντονιστή/τριας των Ο.Μ., Ν.Ε. ή Π.Ε., καθώς επίσης και για τα αξιώματα του/της Γραμματέα και Αναπληρωτή Γραμματέα της Κ.Ε.